นายกฯ เยี่ยมชมวิถีชีวิตชาวไทยเชื้อสายรามัญ ที่วัดใหญ่นครชุมน์ จ.ราชบุรี ย้ำ ทุกคนช่วยกันคิดช่วยกันทำให้ทุกอย่างดีขึ้น ตามกรอบแนวทางของรัฐบาล
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เยี่ยมชมวิถีชีวิตชาวไทยเชื้อสายรามัญ ที่วัดใหญ่นครชุมน์ จังหวัดราชบุรี  โอกาสนี้ นายกรัฐมนตรี คาดผ้าสไบจากตัวแทนชาวไทยเชื้อสายรามัญที่รอให้การต้อนรับ ซึ่งเป็นประเพณีของชาวรามัญในการเข้าวัดทำบุญ และกราบสักการะหลวงพ่อใหญ่ชัยมงคลนครดลเรืองโรจน์ นมัสการพระครูนครเขมกิจ เจ้าคณะตำบลนครชุมน์ - บ้านม่วง เจ้าอาวาสวัดใหญ่นครชุมน์ ณ อุโบสถ และกราบสักการะหลวงพ่อพญาแล ณ วิหารปากี เพื่อความเป็นสิริมงคลในการตรวจราชการจังหวัดราชบุรี  จากนั้น ได้ร่วมถ่ายภาพกับกลุ่มวิสาหกิจชุมชนไร่สนธิเวชบ้านหนองปลาดุก กลุ่มผู้สูงอายุ และกลุ่มอาสาสมัครแรงงานจังหวัดราชบุรีที่มารอให้การต้อนรับ และเยี่ยมชมวิถีชีวิตชาวไทยเชื้อสายรามัญ โดย กล่าวว่า ยินดีที่ได้มาพบชาวไทยเชื้อสายรามัญ วันนี้ประเทศไทยมีโอกาสเดินไปข้างหน้าด้วยความรัก ความสามัคคี ซึ่งจะทำให้เกิดการเปลี่ยนแปลงที่ดีขึ้นในกระบวนการประชาธิปไตย ขอให้ทุกคนช่วยกันคิดช่วยกันทำให้ทุกอย่างดีขึ้น หลายอย่างรัฐบาลได้วางกรอบแนวทางไว้หมดแล้ว วันข้างหน้าทุกอย่างจะทยอยดีขึ้น ขอให้ทุกคนรักกัน พูดคุยกัน ด้วยความสามัคคี ทั้งนี้ นายกรัฐมนตรีได้ทักทายและร่วมถ่ายภาพกับชาวไทยเชื้อสายรามัญและประชาชนที่มารอต้อนรับโดยรอบวัดใหญ่นครชุมน์ ก่อนเดินทางกลับกรุงเทพมหานคร